Na to, aby mohla Ukrajina získať podporu v rámci tohto nástroja, bude musieť ešte viac posilniť opatrenia na podporu právneho štátu, dobrej správy vecí verejných a na boj proti podvodom a korupcii. Pri súčasnom zohľadnení vývoja v tejto oblasti by finančná podpora preto mala byť vymedzená politickými podmienkami, z veľkej časti zameranými na posilnenie inštitúcií Ukrajiny a na prípravu pôdy na úspešnú obnovu, ako aj na podporu úsilia Ukrajiny v jej európskom smerovaní.

V záujme zaistenia spoľahlivého finančného základu by sa mali byť úvery určené pre Ukrajinu opierať o záruku v rámci manévrovacieho priestoru v rozpočte EÚ, t. j. rozpočtového priestoru nad stropom pre platby v rámci viacročného finančného rámca (VFR) až do limitu stropu vlastných zdrojov. Investorom by sa tak poskytol vysoký stupeň ochrany a uistenia a predišlo by sa potrebe poskytovania úverov alebo zriadenia vnútroštátnych záruk, a to bez zmeny objemu alebo stropov VFR. Na tento účel je potrebná obmedzená zmena nariadenia (EÚ, Euratom) 2020/2093, ktorá umožní pristupovať k podmieneným záväzkom vyplývajúcim z finančnej pomoci Ukrajine dostupnej v rokoch 2023 a 2024 rovnakým spôsobom ako k finančnej pomoci členským štátom.

Komisia navrhuje na tento účel vytvoriť na rok 2023 nástroj na poskytovanie podpory určenej Ukrajine (makrofinančná pomoc +). Tento nástroj bude predvídateľne, kontinuálne, riadne a včas poskytovať krátkodobú finančnú pomoc v podobe vysoko zvýhodnených úverov a bude slúžiť na financovanie bezprostredných potrieb, rekonštrukcie kritickej infraštruktúry a počiatočnej podpory v záujme udržateľnej povojnovej obnovy s cieľom podporiť Ukrajinu na ceste k európskej integrácii. EÚ bude dotovať náklady na úrokové sadzby Ukrajiny pomocou príspevkov členských štátov v podobe vonkajších pripísaných príjmov do konca roka 2027. Na to, aby sa zaistilo pokrytie úrokových nákladov počas celého trvania úverov, by sa mali príspevky členských štátov obnoviť aj po roku 2027 a mali by v podobe vonkajších pripísaných príjmov pokračovať, ak tieto náklady nebudú v budúcich viacročných finančných rámcoch pokryté iným spôsobom. Okrem toho sa zo súm pochádzajúcich z dodatočných dobrovoľných príspevkov od členských štátov a možných príspevkov od tretích krajín a strán môže poskytnúť nenávratná podpora.

Makrofinančná pomoc Únie určená Ukrajine v roku 2022 bola štedrá a účinná. Únia v rámci núdzových balíkov a balíkov výnimočnej makrofinančnej pomoci vyčlenila 7,2 miliardy EUR v podobe vysoko zvýhodnených úverov vrátane úrokovej dotácie, z ktorých bolo do polovice októbra vyplatených už 4,2 miliardy EUR a zvyšné 3 miliardy EUR by mali na Ukrajinu prísť do konca roka. Pomoc však bola doteraz poskytovaná ad hoc a vždy na niekoľko mesiacov. Tento postup si vyžadoval značnú tvorbu rezerv z rozpočtu EÚ a vnútroštátne záruky. Preto treba v rámci podpory Ukrajiny zo strany Únie v roku 2023 zvážiť štrukturálnejší a efektívnejší prístup. V tomto návrhu sa stanovuje riadny a udržateľný rámec poskytovania finančnej pomoci Ukrajine, ktorý umožňuje dostatočnú flexibilitu na prispôsobenie podpory podľa vyvíjajúcich sa finančných potrieb krajiny a zároveň sa ním pripravuje pôda pre budúci nástroj Rebuild Ukraine v súlade s oznámením z 18. mája 2022 o „podpore a obnove Ukrajiny“ a so zásadami dohodnutými na konferencii o reforme Ukrajiny v júli 2022 v Lugane.

Škody, ktoré v dôsledku ruskej vojenskej agresie utrpelo ukrajinské hospodárstvo, občania a podniky, sú obrovské. Podľa prognózy Medzinárodného menového fondu môže v krátkodobom horizonte dôjsť k poklesu ukrajinského hospodárstva, a to do konca tohto roka až o 35 % v reálnom vyjadrení. Inflácia sa zrýchľuje a v dôsledku nedostatku tovaru, logistických problémov so zásobovaním a financovaním vládnych potrieb tvorbou peňazí by mala do konca roka 2022 dosiahnuť 30 %.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

Komisia zamýšľa v rámci nástroja poskytovať úvery s dlhou splatnosťou (s maximálnou dĺžkou 35 rokov) a bez splácania istiny do roku 2033. To bude spojené s uvedenými úrokovými nákladmi, ktoré sa majú pokryť.

Pozitívnym signálom je odhodlanie realizovať reformy a silná politická vôľa ukrajinských orgánov, o čom predovšetkým svedčí skutočnosť, že Ukrajine bol v júni 2022 Európskou radou udelený štatút kandidátskej krajiny, ako aj to, že sa jej opätovne podarilo splniť súbor podmienok týkajúcich sa štrukturálnej politiky, ktoré sa spájali s nedávnymi operáciami makrofinančnej pomoci poskytnutej Ukrajine. Od začiatku ruskej agresie ukrajinské orgány preukázali obdivuhodný stupeň odolnosti a sú naďalej odhodlané transparentne pokračovať v týchto reformách, a to v súlade s normami EÚ, ako aj s plánom smerovania krajiny k európskej integrácii.

Makrofinančná pomoc Únie je mimoriadny núdzový nástroj zameraný na riešenie závažných ťažkostí s platobnou bilanciou v tretích krajinách. Všeobecnejšie, návrhy makrofinančnej pomoci Komisie vychádzajú zo skúseností získaných z hodnotení ex post vykonaných pri predchádzajúcich operáciách v krajinách susediacich s EÚ. Nástroj MFP+ pomôže zmierniť krátkodobé finančné potreby Ukrajiny v roku 2023 vzhľadom na súčasné mimoriadne okolnosti. Cieľom požiadaviek na podávanie správ a politických podmienok súvisiacich s týmto nástrojom je zabezpečiť efektívnosť, transparentnosť a zodpovednosť podpory. Nástroj MFP+ by mal vychádzať z úspechov siedmich programov makrofinančnej pomoci realizovaných od roku 2015 vrátane posledných operácií makrofinančnej pomoci v súvislosti s pandémiou ochorenia COVID-19, núdzovej pomoci poskytnutej začiatkom roku 2022 a výnimočnej pomoci poskytnutej v roku 2022.

A napokon Komisia predloží Európskemu parlamentu a Rade posúdenie poskytovania podpory Ukrajine zo strany Únie v rámci tohto nástroja, a to vrátane hodnotenia. Najneskôr do dvoch rokov po skončení obdobia dostupnosti pomoci Komisia predloží Európskemu parlamentu a Rade správu o hodnotení ex post, v ktorej posúdi výsledky a efektívnosť ukončenej podpory poskytnutej Úniou v rámci tohto nástroja a rozsah, v akom prispela k cieľom podpory.

Európska únia by mala sprístupniť tento nástroj MFP+ Ukrajine v celkovom objeme až 18 miliárd EUR v podobe vysoko zvýhodnených úverov poskytovaných predvídateľne, kontinuálne, riadne a včas, a prispieť tak k pokrytiu jej krátkodobých finančných potrieb, financovania rekonštrukcie kritickej infraštruktúry a počiatočnej podpory povojnovej obnovy s cieľom podporiť Ukrajinu na ceste k európskej integrácii. Táto podpora prispeje k pokrytiu zostatkovej vonkajšej likvidnej medzery Ukrajiny v roku 2023 a jej vyplácanie je naplánované v niekoľkých splátkach. Vyplácanie bude ďalej podmienené plnením požiadaviek na podávanie správ a vykonávaním politických reforiem dohodnutých v memorande o porozumení a uvedených v tomto nariadení, a to vrátane správy, ktorú musí Ukrajina poskytnúť pred vyplatením každej splátky. Komisia bude úzko spolupracovať s vnútroštátnymi orgánmi s cieľom monitorovať príslušný vývoj a uplatňovanie požiadaviek a politických podmienok dohodnutých v memorande o porozumení. Podporu bude riadiť Komisia. V súlade s nariadením o rozpočtových pravidlách sa uplatňujú osobitné ustanovenia týkajúce sa predchádzania podvodom a iným nezrovnalostiam.

(6)Nevyprovokovaná a neodôvodnená ruská agresia voči Ukrajine od 24. februára 2022 spôsobila Ukrajine stratu prístupu na finančné trhy a značný pokles verejných príjmov, zatiaľ čo sa výrazne zvýšili verejné výdavky na riešenie humanitárnej situácie a na zachovanie kontinuity štátnych služieb. V tejto veľmi neistej a nestabilnej situácii najspoľahlivejšie odhady finančných potrieb Ukrajiny podľa Medzinárodného menového fondu (ďalej len „MMF“) v lete 2022 poukázali na mimoriadnu likvidnú medzeru vo výške približne 39 miliárd USD v roku 2022, z ktorej by asi polovicu bolo možné pokryť prostredníctvom medzinárodnej pomoci. Rýchle poskytnutie makrofinančnej pomoci Ukrajine zo strany Únie podľa rozhodnutia (EÚ) 2022/1628 sa vzhľadom na mimoriadne okolnosti považovalo za primeranú krátkodobú reakciu na značné riziká pre makrofinančnú stabilitu Ukrajiny. Ďalšia suma výnimočnej makrofinančnej pomoci Únie až do výšky 5 miliárd EUR bola podľa rozhodnutia (EÚ) 2022/1628 určená na podporu makrofinančnej stabilizácie Ukrajiny, posilnenie bezprostrednej odolnosti krajiny a udržanie jej kapacity na obnovu, čo prispeje k udržateľnosti verejného dlhu Ukrajiny a v konečnom dôsledku aj k jej schopnosti splácať svoje finančné záväzky.

(5)Rozhodnutie (EÚ) 2022/1628 predstavovalo ďalší krok pri plnení uvedenej zamýšľanej výnimočnej makrofinančnej pomoci Únie. Vytvoril sa ním základ na poskytnutie ďalšej sumy Ukrajine až do výšky 5 miliárd EUR vo forme úverov za veľmi výhodných podmienok, z čoho boli 2 miliardy vyplatené 18. októbra a zvyšné 3 miliardy EUR by mali byť vyplatené do konca roka 2022.

(9)Európska rada v júni 2022 udelila Ukrajine štatút kandidátskej krajiny. Pretrvávajúca intenzívna podpora Ukrajiny je pre Úniu kľúčovou prioritou. Vyžaduje si organizovaný kolektívny prístup, ktorý sa stanovuje v tomto nástroji, keďže škody, ktoré v dôsledku ruskej vojenskej agresie utrpelo ukrajinské hospodárstvo, občania a podniky, sú obrovské.

(10)Ruská vojenská agresia voči Ukrajine predstavuje strategickú geopolitickú hrozbu pre Úniu ako celok a vyžaduje si, aby k nej členské štáty zaujali rázny a jednotný postoj. Preto je nevyhnutné, aby sa podpora Únie poskytla rýchlo a aby bolo možné ju flexibilne a postupne prispôsobovať na účely bezprostrednej pomoci a krátkodobej obnovy na ceste k budúcej rekonštrukcii.

(11)Nástroj, ktorý sa zriaďuje týmto nariadením, má v tejto súvislosti za cieľ prispieť k pokrytiu likvidnej medzery Ukrajiny v roku 2023, a to najmä predvídateľným, kontinuálnym, riadnym a včasným poskytnutím vysoko zvýhodnenej krátkodobej finančnej pomoci pre štátny rozpočet vrátane prípadného financovania rekonštrukcie a počiatočnej podpory povojnovej obnovy s cieľom podporiť Ukrajinu na ceste k európskej integrácii.

(12)Na dosiahnutie tohto všeobecného cieľa by sa mala poskytnúť pomoc na podporu makrofinančnej stability na Ukrajine a zmiernenie obmedzení týkajúcich sa vonkajšieho financovania Ukrajiny. Komisia by mala poskytnúť túto podporu v súlade s kľúčovými zásadami a cieľmi opatrení prijatých v rôznych oblastiach vonkajšej činnosti a ostatných relevantných politík Únie.

(13)Medzi hlavné oblasti podpory v rámci tohto nástroja by sa malo zahrnúť aj poskytnutie podpory na účely obnovy, oprava a údržba kritických funkcií a infraštruktúry, ako aj pomoc pre ľudí v núdzi a najviac zasiahnuté oblasti v podobe materiálnej a sociálnej podpory, dočasného ubytovania a obytnej výstavby a infraštruktúry.

(14)Nástroj by mal zároveň podporovať posilňovanie schopnosti ukrajinských orgánov pripraviť sa na budúcu povojnovú obnovu a prípadne aj na skorú prípravnú fázu predvstupového procesu vrátane posilnenia ukrajinských inštitúcií, reformy a posilnenia účinnosti verejnej správy, ako aj transparentnosti, štrukturálnych reforiem a dobrej správy vecí verejných na všetkých úrovniach.

(15)Nástroj bude podporovať vonkajšiu politiku Únie voči Ukrajine. Komisia a Európska služba pre vonkajšiu činnosť by mali úzko spolupracovať pri operáciách podpory v záujme koordinácie vonkajšej politiky Únie a zabezpečenia jej jednotnosti. Podpora Ukrajiny vyplývajúca z tohto nariadenia naďalej významne prispieva k uspokojovaniu finančných potrieb Ukrajiny podľa odhadu MMF, Svetovej banky a iných medzinárodných finančných inštitúcií, a to s prihliadnutím na schopnosť Ukrajiny financovať svoje výdavky z vlastných zdrojov. Pri určení výšky podpory sa zohľadňujú aj očakávané finančné príspevky bilaterálnych a multilaterálnych darcov. Do úvahy sa berie aj doterajšie využívanie iných nástrojov Únie určených na vonkajšie financovanie na Ukrajine a pridaná hodnota celkového zapojenia Únie.

(16)Situácia Ukrajiny si vyžaduje postupný prístup, podľa ktorého by nástroj zameraný na makrofinančnú stabilitu a bezprostrednú pomoc a obnovu mal byť doplnený o nepretržitú podporu v rámci Nástroja susedstva a rozvojovej a medzinárodnej spolupráce – Globálna Európa a nástroja humanitárnej pomoci.

(17)V nariadení by sa mali stanoviť zdroje, ktoré budú pre nástroj dostupné v období od 1. januára 2023 do 31. decembra 2023, s možným vyplácaním do 31. marca 2024. Mala by sa sprístupniť podpora vo forme úverov, ktorej objem predstavuje najviac 18 miliárd EUR. Okrem toho by sa v nariadení mala stanoviť bonifikácia úrokov na obdobie od 1. januára 2023 do 31. decembra 2027. Na to, aby sa zaistilo pokrytie úrokových nákladov počas celého trvania úverov, by sa mali príspevky členských štátov obnoviť aj po roku 2027 a mali by v podobe vonkajších pripísaných príjmov pokračovať, ak tieto náklady nebudú v budúcich viacročných finančných rámcoch pokryté iným spôsobom. Preto by mohlo byť možné predĺžiť príspevky od členských štátov aj na obdobie po roku 2027.

(18)Nariadenie by malo členským štátom umožniť poskytnúť ďalšie prostriedky ako vonkajšie pripísané príjmy, ktoré sa vynaložia v rámci memoranda o porozumení týkajúceho sa tohto nástroja. Takáto možnosť poskytnutia dodatočných príspevkov vo forme vonkajších pripísaných príjmov by sa mala sprístupniť aj pre tretie krajiny a zainteresované strany, a to v súlade s článkom 21 ods. 2 písm. d) a e) nariadenia Európskeho parlamentu a Rady (EÚ, Euratom) 2018/1046. Na účely podpory synergií a komplementárnosti je vhodné umožniť, aby sa takéto dodatočné príspevky od členských štátov, tretích krajín a iných tretích strán mohli sprístupniť aj pre programy zriadené na základe nariadenia Európskeho parlamentu a Rady (EÚ) 2021/947 a nariadenia rady (ES) č. 1257/96 na financovanie opatrení, ktoré prispievajú k dosahovaniu cieľov tohto nástroja.

(19)Dobrovoľné príspevky členských štátov by mali byť neodvolateľné, bezpodmienečné a dostupné na požiadanie. Na tento účel by členský štát poskytujúci podporu mal s Komisiou uzavrieť dohodu o príspevku v zmysle článku 22 ods. 2 nariadenia (EÚ, Euratom) 2018/1046. Dohoda o príspevku by sa mala vzťahovať na príspevok na bonifikáciu úrokov a prípadne aj dodatočné sumy, ak ich chce členský štát poskytnúť.

(20)Podpora poskytnutá v rámci tohto nástroja by sa mala sprístupniť pod základnou podmienkou, že Ukrajina bude naďalej rešpektovať účinné demokratické mechanizmy a jej inštitúcie vrátane pluralitného parlamentného systému budú aj naďalej dbať na zásady právneho štátu a zaručovať dodržiavanie ľudských práv.

(21)Podpora v rámci tohto nástroja by mala byť spojená s politickými podmienkami, ktoré sa stanovia v memorande o porozumení. Ich súčasťou by mali byť aj záväzky posilňovať hospodársku výkonnosť a odolnosť krajiny, vytvárať podnikateľské prostredie, uľahčovať obnovu kritickej infraštruktúry a riešiť výzvy v energetickom sektore.

(22)Politické podmienky by mali byť doplnené prísnymi požiadavkami na podávanie správ s cieľom zaistiť, aby sa finančné prostriedky využívali efektívne, transparentne a zodpovedne.

(23)Vzhľadom na aktuálnu situáciu na Ukrajine je vhodné stanoviť strednodobé preskúmanie memoranda o porozumení.

(24)Podpora by sa mala uvoľňovať na základe dodržiavania základných podmienok, uspokojivého plnenia a pokroku pri plnení politických podmienok.

(25)Je vhodné stanoviť možnosť prehodnotiť potreby Ukrajiny v oblasti financovania a znížiť, pozastaviť alebo zrušiť podporu, ak sa tieto potreby počas obdobia vyplácania podpory Únie v rámci tohto nástroja v porovnaní s pôvodnými prognózami zásadne znížia. Takisto je vhodné stanoviť možnosť pozastavenia alebo zrušenia vyplácania v prípade, že nie sú splnené požiadavky na uvoľnenie podpory v rámci nástroja.

(26)V súčasnom kontexte naliehavých finančných potrieb krajiny je vhodné finančnú pomoc pre Ukrajinu organizovať v rámci jedného spôsobu financovania stanoveného v článku 220a nariadenia (EÚ, Euratom) 2018/1046, čím by sa mala zvýšiť likvidita dlhopisov Únie a atraktívnosť a nákladová efektívnosť emisie dlhopisov Únie.

(27)Vzhľadom na zložitú situáciu Ukrajiny spôsobenú ruskou vojenskou agresiou a na účely podpory tejto krajiny na ceste k dlhodobej stabilite je vhodné poskytnúť Ukrajine úvery za veľmi výhodných podmienok s maximálnou dĺžkou 35 rokov a so začiatkom splácania istiny najskôr v roku 2033. Takisto je vhodné odchýliť sa od článku 220 ods. 5 písm. e) nariadenia (EÚ, Euratom) 2018/1046 a umožniť, aby Únia mala možnosť kryť úrokové náklady a odpustiť Ukrajine administratívne náklady. Bonifikácia úrokov by sa mala poskytnúť ako nástroj, ktorý sa považuje za vhodný na zabezpečenie účinnosti podpory v zmysle článku 220 ods. 1 nariadenia (EÚ, Euratom) 2018/1046. Financovať by sa mala z dodatočných dobrovoľných príspevkov členských štátov a mala by byť k dispozícii postupne po nadobudnutí účinnosti dohôd s členskými štátmi.

(28)Ukrajina môže požiadať o bonifikáciu úrokov a odpustenie administratívnych nákladov každoročne ku koncu marca.